Keld Albrechtsen (EL), 2002-11-05:
Tak for besvarelsen.
Ministeren var inde på, at man under det danske formandskab havde forsøgt at skabe mest mulig fremdrift i sagen.
Man må sige, at det er der ikke rigtig kommet noget ud af, andet end at man har lavet en aftale i Bruxelles, som ministeren også bekræftede, med et loft over landbrugsudgifterne, der kun indeholder en ganske beskeden nedjustering af det samlede udgiftsniveau.
Altså i realiteten en cementering af landbrugsordningerne frem til 2013.
Jeg vil godt spørge ministeren, om man synes, at det er tilfredsstillende.
Nu har jeg så godt forstået, at regeringen siger, at det ikke udelukker, at der kan komme nye forslag på bordet om reduktioner af landbrugsstøtten.
Men så havde jeg unægtelig håbet, at det ville være den ventil, regeringen ville bruge til så også rent faktisk at komme med nogle forslag.
Det har vi desværre stadig væk til gode at se.
Disse støtteordninger holder ulandene ude og medfører fattigdom i store dele af landbrugsområderne i den tredje verden, og de koster samtidig skatteyderne og forbrugerne en masse penge, som vi ingenting får for.
Derfor er der kun argumenter for en hurtig afvikling.
Det burde også ydermere være i overensstemmelse med Venstres principper, som jo i hvert fald på papiret er, at man er imod erhvervsstøtteordninger.
Derfor overrasker det mig, at ministeren ikke har et mere konkret forslag på bordet.
Så henviste ministeren også til midtvejsevalueringen, som Kommissionen er i gang med.
De kan åbenbart først nå frem til et forslag om det til december.
Jeg synes ikke, at det kan være rigtigt, hvis der bliver indført en ordning - det vil jeg godt spørge ministeren om hun er enig med mig i - hvor det bliver sådan, at i stedet for at give støtte til produktion gives der støtte efter et såkaldt historisk grundlag, altså i forhold til at man tidligere har fået støtte, og så behøver man ikke engang at producere, man får støtten alligevel.
Det vil jo være en grov diskrimination over for de nye lande, for landmænd, der ikke tidligere har fået støtte, vil så heller ikke kunne få den nye historisk begrundede støtte.
Sådan vil det jo være, for hvis de ikke i forvejen har fået hektarstøtte, får de ikke den nye støtte, der baserer sig på, hvad de hidtil har fået.
Så det forslag må man betragte som direkte vendt mod ansøgerlandene.
Så vil jeg godt spørge ministeren: Der er to måder, man kan aftale det på i forhold til ansøgerlandene.
Enten kan man gøre dem afhængige af støtteordningerne, og det er det, man har gjort ved det, man har vedtaget i Bruxelles Så kommer de efterhånden ind i støtteordningerne, og så vil vi se Polen og Frankrig i alliancer om at bevare disse støtteordninger.
Derfor er det en fatal fejltagelse, man har begået i Bruxelles ved at tillade, at støtteordningerne trappes op frem til 2013.
Man skulle hellere have afviklet det - og det er den anden måde - så danske, tyske og polske landmænd fra dag ét kunne konkurrere på lige vilkår.
Det havde der været fornuft i, og det havde været en ordentlig behandling af ansøgerlandene.
Derfor skal jeg på vegne af Enhedslisten fremsætte følgende: Forslag til vedtagelse
Jeg vil så godt spørge ministeren: Hvis man nu siger, at det bliver en ordning, hvor man regulerer med 1 pct. om året på det beløb, der er i dag, og hvis inflationen så er 2 pct. om året, ja, så bliver der reelt et fald på 1 pct. om året, men så vil jeg godt spørge: Hvor lang tid vil det så tage at afvikle landbrugsstøtten?
Det vil tage resten af det her århundrede, ja, resten af det her århundrede.
Er det ikke rigtigt?
Det bliver deromkring.
Inflationen kan så måske blive lidt større, og så bliver det omkring 2080.
Jeg tror ikke, der vil være ret mange af de tilstedeværende her i salen, der kommer til at opleve den dag, landbrugsordningerne vil være afskaffet.
Jeg håber, ministeren kan se, at det simpelt hen ikke er godt nok.
Det er simpelt hen ikke godt nok.
Man indbygger så samtidig i det, som ministeren også selv nævnede det, at år for år kommer de nye lande op på en større andel, så de til sidst er på linje med de gamle lande, og 100 pct. når de så op på i 2013.
Selvfølgelig skal de være på samme niveau som os andre, men det gør dem totalt afhængige af de landbrugsordninger, og så vil de også, ligesom franskmændene, kæmpe for, at de skal bevares til evig tid og i hvert fald resten af det her århundrede.
Jeg synes, ministeren skulle komme med et konkret forslag, så det kunne gå noget hurtigere.